
Κάτω τα χέρια από τις συναδέλφισσες του 3ου Δ. Σχ. Ραφήνας
Καμία δίωξη, καμία ποινικοποίηση του παιδαγωγικού καθήκοντος!

Ο A΄ Σύλλογος Εκπαιδευτικών Π.Ε Πειραιά «Ρήγας Φεραίος» εκφράζει την αμέριστη στήριξή του στις συναδέλφισσές μας από το 3ο Δημοτικό Σχολείο Ραφήνας που καλούνται σε απολογία στο Πειθαρχικό Συμβούλιο. Θεωρούμε ότι οι συναδέλφισσες παραπέμπονται με ανυπόστατες κατηγορίες επειδή έπραξαν το αυτονόητο καθήκον τους: υπερασπίστηκαν το δικαίωμα των μαθητών τους στη μόρφωση και διαμαρτυρήθηκαν ενάντια στις αντιεκπαιδευτικές συγχωνεύσεις τμημάτων και το στοίβαγμα των παιδιών στις τάξεις. 
Απέναντι στον αυταρχισμό, τη βιομηχανία διώξεων και το νέο πειθαρχικό πλαίσιο  που επιχειρεί να επιβάλει το Υπουργείο, δεν τρομοκρατούμαστε, δεν υποχωρούμε!
Δεν πρόκειται να αφήσουμε καμία συναδέλφισσα και κανέναν συνάδελφο μόνο του απέναντι στην τρομοκρατία!
Στηρίζουμε την παράσταση διαμαρτυρίας τη Δευτέρα 2 Νοεμβρίου στις 13:00 έξω από το Πειθαρχικό Συμβούλιο Ανθρώπινου Δυναμικού Δημοσίου Τομέα, Νηρηίδων 10 (περιοχή HILTON, τέρμα Μιχαλακοπούλου).

Η αλληλεγγύη είναι το όπλο μας!

